Dzimwe Nhengo dzeZapu Dzosiya VaMugabe neZanu PF Yavo
Vaimbove nhengo dzeZapu vanonzi havasi kufara nemabatirwo avari kuitwa neZanu PF yaVaMugabe
Vaimbove nhengo yedare repamusoro soro reZANU-PF, VaDumiso Dabengwa, havasi muhurongwa hwekumutsiridza bato re ZAPU. VaDabengwa vanoti kunyange hazvo vasiri muhurongwa uhu, vari kutsigira zviri kuitwa nevanhu vari kuda kumutsiridza bato ravo, iro rakamedzwa parakabatana neZANU-PF. Vamwe vanonzi vari muhurongwa uhu, ndivaimbove mutauriri weparamende, VaCyril Ndebele, vaimbove sachigaro vevanhukadzi muZanu PF, Amai Thenjiwe Lesabe, vaimbove munyori mukuru weZapu, Welshman Mabhena, pamwe naVaAndrew Ndlovu. Vanhu ava vanonzi havasi kufara nemabatirwo avari kuitwa neZanu PF. Vose vari pamberi mukumutsiridza Zapu vanhu vakakundwa musarudzo dzemuna Kurume vakamirira Zanu PF kuMatabeleland. Vaimbove mutungamiri weZapu, muchakabvu Joshua Nkomo, vakabatana naVaMugabe mukuita hurumende yemubatanidzwa muna Zvita 1987. Kubatana uku kwakatambirwa nemufaro sezvo kwakaunza runyararo pakati pemapato maviri aya. Asi nekupindana kwenguva, dzimwe nhengo dzaimbove muZapu, dzakatanga kuchemachema dzichiti vakuru vebato iri, vainge vatengesa musangano nekubatana naVaMugabe. VaSmile Dube mumwe weavo vari muhurongwa hwekumutsiridza bato reZAPU. Patience Rusere weStudio7 aita hurukuro naVaDube kuti tinzwe hurongwa hwavo. Dzimwe Nhau Kubva kuStudio7...